钦定古今图书集成/理学汇编/学行典/第174卷 > 何廷仁 黄弘纲
## 钦定古今图书集成/理学汇编/学行典/第174卷 > 何廷仁 黄弘纲

按《野史何廷仁传》：“廷仁初名秦，以字行，改字性之；黄
弘纲字正之，皆雩都人。廷仁为人和厚，接人诚意盎
溢；弘纲简严难近，未尝假色笑于人。然两人砥砺志
行，殊相得也。廷仁初慕陈献章为人，后闻王守仁之
学，与弘纲欣然愿见。时守仁方征桶冈，廷仁诣军门
上谒，遂师事焉。遭继母忧，斩然以礼自度，不徇流俗。”
守仁益嘉之，授以“万物一体”及“致良知”之说，服膺无
倦。嘉靖元年举于乡。后从守仁于浙东，守仁令之引
掖后进。廷仁词意恳款，人人以为亲己，然立论尚平
实。守仁没后，有为过高之论者，辄曰：“此非吾师之言
也。”二十年谒选，除新会知县，喜曰：“此陈子故里也，吾
恨未及其门。今幸仕于其乡，敢以俗吏临其子弟耶？”
始至，释菜于其祠，而后视事。政尚简易，士民爱之。迁
南京工部主事，分司仪真。榷芜湖税，不私一钱，满考
即致仕。家素封，自奉极啬，以勇于行义。赀日落，比卒，
至称贷而后襄事。弘纲举正德十一年乡试，谒见守
仁于赣州，即悟心理合一之旨。时守仁日治军书，四
方从游者踵至，则遣高第弟子先开诱之，而后与之
讲授，弘纲与焉。守仁归里，弘纲从之。及守仁卒，门人
岁推择一人纪其家，弘纲居二年始归。登乡举三十
年始就道，得汴州推官。召为刑部主事，以执法见疾会大计京官，遂以原官致仕。先是，守仁之门，从游者
恒数百，其善演《师说》者，推弘纲、廷仁及钱德洪、王畿。
故时人为之语曰：“江有何黄，浙有钱、王。”学士称廷仁
善山先生，弘纲洛村先生。